KIRJALLINEN KYSYMYS E-1169/02 esittäjä(t): Antonios Trakatellis (PPE-DE) komissiolle. Vaarallisten aineiden leviäminen Kreikan merialueille.



Virallinen lehti nro 301 E , 05/12/2002 s. 0097 - 0099



KIRJALLINEN KYSYMYS E-1169/02 esittäjä(t): Antonios Trakatellis (PPE-DE) komissiolle (24. huhtikuuta 2002) Aihe: Vaarallisten aineiden leviäminen Kreikan merialueille Kreikan lehdistössä julkaistujen syytösten mukaan Pireuksen satamalaitoksen yksiköt käsittelevät parhaillaan Pireuksen sataman syventämishanketta ja ruoppausjätteen sijoittamista. Nämä jätteet sisältävät arviolta 200 000 tonnia vaarallisia aineita, kuten orgaanisia jätteitä ja ainesta, raskasmetalleja, öljyjä ja torjunta-aineita, ja ne sijaitsevat meressä Paleo Faliron läheisyydessä ja avovesillä Pireuksen edustalla. Kun otetaan huomioon, että Pireuksen keskussatamaviraston asiakirjassa ja kansallisen meritutkimuskeskuksen tieteellisessä tutkimuksessa vastustetaan jätteiden levittämistä, koska se johtaa ympäristökatastrofiin, kysyn komissiolta seuraavaa. 1. Aikooko komissio tutkia kyseisiä syytöksiä ja pyytää tietoja sataman syventämisestä ja jätteiden leviämisestä Paleo Faliron merialueelle ja avovesille Pireuksen edustalla sekä vaatia yhteisön lainsäädäntöön perustuvaa valvontaa? 2. Kuinka hyvin Kreikassa pannaan täytäntöön vesien suojelua koskeva yhteisön oikeus asetukset, direktiivit, kansainväliset sopimukset ja yleissopimukset? Mihin toimiin komissio aikoo ryhtyä varmistaakseen kansanterveyden ja ympäristön asianmukaisen suojelun Kreikassa? 3. Onko sallittua levittää vesiympäristöön vaarallisia ja myrkyllisiä sedimenttejä, jotka kansallisen meritutkimuskeskuksen mukaan sisältävät 67 kertaa niin paljon raskasmetalleja sinkkiä, kuparia, kromia ja lyijyä kuin Pireuksen edustan avomeriympäristön sedimentit ja 40 kertaa niin paljon hiilivetyjä kuin avomeren sedimentit? 4. Onko ympäristövaikutuksia tutkittu uudelleen järjestelmällisesti ja jos on, kenen toimesta? On huomattava, että kansallisen meritutkimuskeskuksen tutkimuksessa suhtaudutaan kielteisesti saastuttavien aineiden levittämiseen meriympäristöön. Margot Wallströmin komission puolesta antama vastaus (10. kesäkuuta 2002) Toukokuussa 2002 käsiteltävänä oli 18 tapausta, joissa Kreikka oli soveltanut tai pannut täytäntöön yhteisön vesien suojeluun ja vesivarojen hallintaan liittyvää lainsäädäntöä puutteellisesti. Näistä kuudessa on kyse EY:n perustamissopimuksen 226 tai 228 artiklan mukaisista sääntöjen rikkomisesta johtuvista menettelyistä. Lopuissa 12 tapauksessa komissio tutkii ympäristönsuojelun turvaamiseksi mahdollista yhteisön lainsäädännön rikkomista. Mikään näistä tapauksista ei kuitenkaan koske meren saastumista Pireuksen alueella. Tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4. toukokuuta 1976 annettu neuvoston direktiivi 76/464/ETY(1) kattaa periaatteessa raskasmetallien ja orgaanisten jätteiden aiheuttaman saastumisen. Direktiivin soveltamisalan ulkopuolelle jäävät kuitenkin nimenomaan ruoppauspäästöt, aluevesillä liikkuvista aluksista tehtävät operationaaliset päästöt sekä jätteiden upottaminen aluksista aluevesillä (ks. 1 artiklan 2 kohdan d alakohta). Hiljattain hyväksytty vesipolitiikan puitedirektiivi(2) lähestyy kysymystä laajemmin vaatimalla mm. veden laadun hyvää tilaa. Kun laaditaan ohjelmaa toimista, joilla tämä hyvä tila saavutetaan, kaikki rasitukset ja vaikutukset on otettava huomioon. Tämä direktiivi on siirrettävä osaksi kansallista lainsäädäntöä viimeistään 22. joulukuuta 2003 mennessä. Lisäksi direktiivin 76/464/ETY 1 artiklan mukainen päästöjen määritelmä on virallisesti korvattava valmisteilla olevalla uudella lainsäädännöllä vesipolitiikan puitedirektiivin 16 artiklan mukaisesti. Voidaan siis päätellä, että yhteisön nykyinen tällä hetkellä voimassa oleva vesilainsäädäntö ei näyttäisi koskevan ruoppausta ja vaarallisten aineiden leviämistä Pireuksen satamasta. Tämän alustavan päätelmän varmistamiseksi tarvittaisiin lisätietoa tapauksesta, ja on arvioitava, voitaisiinko siihen soveltaa muita yhteisön lainsäädännön kohtia, kuten jätteitä tai ympäristövaikutusten arviointia koskevia säännöksiä. Yhteisön lainsäädännön oikean soveltamisen varmistamiseksi komissio tutkii Pireuksen sataman syventämistä ja sen ympäristövaikutuksia. Kreikan toimivaltaisille viranomaisille lähetetään tämänsisältöinen kirje, jossa pyydetään lisätietoa parlamentin jäsenen esille ottamasta asiasta. (1) EYVL L 129, 18.5.1976. (2) Euroopan parlamentin ja neuvoston direktiivi 2000/60/EY, annettu 23. lokakuuta 2000, yhteisön vesipolitiikan puitteista, EYVL L 327, 22.12.2000.